**Сәләтле балалар белән эшләү-белем сыйфатын күтәрү һәм көндәшлеккә сәләтле шәхес тәрбияләү ул. (1слайд)**

Баязитова Гөлфинә Фәһим кызы ( gulfina1111@mail.ru ),ТР Казан шәһәре Авиатөзелеш районы 117 нче гомуми урта белем бирү мәктәбенең 1 категорияле татар теле һәм әдәбияты укытучысы.

Кешелек дөньясы яңа меңьеллыктан колач җәеп атлый. Без, татарлар, яңа гасырны кешелек үсешенә зур өлеш керткән халык буларак каршыладык һәм киләчәккә зур ышаныч белән карыйбыз. Шуның өчен дә хәзерге чорда дөнья күләм мәсьәләләр хакында фикер йөртерлек шәхес тәрбияләү аеруча әһәмиятле. Төрле телдәге фәнни чыганаклардан мәгълуматлар туплап,үз карашын берничә телдә аңлатып бирә алырлык киләчәк кешесен тәрбияләү төп бурыч булып тора.

Безнең балаларыбыз тиз үсә. Тик шуны истә тотарга кирәк: бүген без сәләт ,омтылышларын үстерергә ярдәм иткәндә генә, алар мөстәкыйль яши, тормышта яңа үрләр яулый. Аеруча сәләтле балаларны эзләү, табу һәм тәрбияләү-ил өчен иң мөһим мәсьәлә.

(2 слайд) Сәләтле бала нинди була соң ул? Педагоглар, галимнәр ,психологлар, еш кына кеше акылының бу үзенчәлеген төрлечә фаразлыйлар. Гадәттә, мәктәп программасын үзенең яшьтәшләренә караганда тизрәк һәм тирәнрәк үзләштерә торган укучыны сәләтле дип атыйлар.

Ә. Хуҗиәхмәтов фикеренчә, сәләтле балалар өч категориягә бүленә. Аларның беренчесен-зиһенлелек сәләте кече яшьтән үк ачылганнар (вундеркиндлар); икенчесен-аерым фәннәрне бик яхшы үзләштерүчеләр; өченчесен сәләтлелек билгеләре ачык сизелә торганнар тәшкил итә.

Табигать биргән мөмкинлекләрне ачу һәм үз-үзеңне тәрбияләргә өйрәтү-сәләтле бала белән индивидуаль эшнең төп шарты. Укытуны индивидуальләштерү принцибы бу программаның концептуаль нигезе булып тора. Сәләтлелек концепциясенең бүгенге көндә иң популяр булган теориясен Американың күренекле белгече Джозеф Рензулли тәкъдим итә. Аның фикеренчә, сәләтле кеше 3 төрле сыйфатлар бердәмлеген үз эченә ала**:** (3слайд)

1. Гомуми һәм махсус күнекмәләр- уртачадан югары.
2. Эшкә сәләтлелек-югары;
3. Иҗади сәләт(креативлык)-югары.

Д. Рензулли бөтен өч параметр буенча да югары күрсәткечкә ия булган шәхесне генә сәләтле бала дип санамый,бер генә ягы югары булса да- сәләтлелек билгесе.

Мәгариф өлкәсендә эзлекле үзгәрешләр барган хәзерге чорда сыйфатлы белем бирү зур әһәмияткә ия. Белем сыйфаты һәм көндәшлеккә сәләтле шәхес тәрбияләү тормыш сыйфатын булдыруда хәлиткеч этәргеч көч булып тора

**Сәләтне билгеләү максатлары.** ( 5слайд)

Балаларда сәләтлелекне үстерү һәм тәрбияләү – сәләтле шәхесне тәрбияләү ул.

Баланың сәләтен билгеләү – ачуда беренче максат – баладагы омтылышларны үстерү, аңа үз сәләтен табуда һәм камилләштерүдә булышу. Беренче максаттан аерылгысыз икенче максат – балада эчке табигый көчләрне үстерү.( 6слайд)

Сәләтле балалар белән эшләү безнең мәктәп эшчәнлегенең иң мөһим юнәлешләреннән берсе булып тора. Сәләтле балалар һәр мәктәптә дә бар. Без аларны һәрвакыт игътибар үзәгендә тотабыз һәм аларның бу сыйфатларын тагын да үстерергә тырышабыз. Мондый укучылар белән эшләгәндә эзләнергә, яңа мөмкинлекләрдән файдаланырга туры килә.

Шактый еллар инде рус мәктәпләрендә татар теле һәм әдәбиятыннан олимпиадалар үткәрелә. Аңа әзерлек укытучыдан һәм укучыдан күп көч һәм түземлелек сорый. Бертуктаусыз эзләнергә,укырга,тел һәм әдәбият яңалыклары белән танышып барырга кирәк була. Олимпиадаларга юл гадәти дәресләрдән башлана. Әлбәттә, җиңүләр җиңел генә бирелми. Үземнең эш тәҗрибәмнән чыгып,олимпиадаларга ничек әзерләнүем турында кайбер фикерләрем белән уртаклашасым килә. (7слайд)

Сәләтле балалар белән эшләгәндә мин укучылар алдына мондый бурычларны гамәлгә ашыруларын максат итеп куям: а) программа материалын бик яхшы белү; ә) өстәмә ч ыганаклардан мәгълумат алу; б) бөтен төр анализ үрнәкләрен белү; в) халкыбызның үткәне,бүгенгесе турындагы материалларны өйрәнү, вакытлы матбугат белән кызыксыну,радио, телевидениедән татарча тапшыруларны карап бару;. Г) фикерләү сәләтен үстерү: д) мөстәкыйль эшләргә өйрәтү.

Уку елы башыннан ук олимпиадага барасы укучы белән һәр көнне шөгыльләнергә тырышам. Тел гыйлеме бүлекләрен карап чыкканнан соң, мәсәлән,фонетиканы кабатлыйбыз.

Сүзлекләр белән эшләүгә аеруча игътибар итәм. Тел галимнәренең хезмәтләре белән танышу да уңай нәтиҗә бирә,балаларда кызыксыну уята. Җирле матбугат язмаларын күзәтү, андагы стиль хаталарын төзәтү, бүгенге шигъриятне күзәтү балаларның сөйләм байлыгын үстерә, аларны образлы фикер йөртүгә этәрә. Мин беркайчан да кагыйдәләрне ятлату белән шөгыльләнмим. Төп максатым-укучының теге яки бу тел күренешен аңлап үзләштерүе һәм төрле авырлыктагы күнегүләрне үти алуы.

Сәләтле балалар белән эшләгәндә эзләнергә, яңа эш алымнарын , яңа мөмкинлекләрдән файдаланырга туры килә. Мәсәлән, “Синтаксис” курсын үткәндә мин лабаратор дәресләр үткәрәм. Ул теоретик белемнәрне ныгыту, киңәйтү максатыннан оештырыла. Бу дәресләрнең максаты: кушма җөмлә үзенчәлекләре белән тирәнрәк танышу. Бәйләүче чараларны истә калдыру,схема буенча җөмләләр төзү эшен активлаштыру.

Әдәбияттан олимпиадага әзерләнгәндә,әдәби әсәрләрне хронологик тәртиптә кабатлыйбыз. Югары сыйныфларда әдәбият дәреслекләре турында минем фикерем түбәндәгечә. Зур күләмле повесть, романнардан нибары 2-3 битлек өзек бирелгән. Җитмәсә, әдәбият дәресләре атнага 2 сәгать икәнен дә исәпкә алсак , укытучының үзенә күп укырга,эзләнергә туры килә. Программадагы әсәрләр мәктәп китапханәсендә юк диярлек. Әдәбият укытучысы һәр әсәрнең эчтәлеген тулысынча белергә, укучыларына җиткерергә тиеш. Китапханәдән таба алган китапларның иң кирәкле урыннарын кычкырып укытам, әсәр турында фикер алыштыру оештырам. Югары сыйныф укучылары әдәбият дәресләре өчен Татарстан тарихы ,татар халкының бәйрәмнәре турында үзләре компьютер презентацияләре әзерлиләр. (9,10,11 слайдлар)

Күренекле шәхесләрне, Бөек Ватан сугышында катнашкан һәм һәлак булган язучыларны, шәхес культы корбаннарын һәм аларның әсәрләрен, тарихи темага багышланган материалларны яхшылап өйрәнәбез. Юбиляр язучылар, шагыйрьләр, хәзерге көн язучылары, шагыйрьләре, (12-13 слайдлар)драматурглар, аларның әсәрләре турында да мәгълүмат туплыйбыз. Аларга багышлап укучылар альбомнар эшләделәр, тормыш юлларына ,иҗатларына кагылышлы материалларны тупладылар һәм бу иҗади эшләрен дәрестә якладылар.Мондый эшләрне башкарганда сәләтле балалар авыр үзләштерүче балаларга ярдәм итәләр.

(14 слайд**)** Шулай ук укучыларымның программа таләп иткәнне үзләштерү дәрәҗәсен тестлар ярдәмендә тикшереп барырга тырышам. Тест төренә даими мөрәҗәгать итү нәтиҗәсендә фонетика, морфология, синтаксис, пунктуациядән ,әдәбияттән тест сораулары әзерләнде. Сорауларны әзерләүдә сәләтле укучылар катнашты. Шулай ук сәләтле укучылар тестлар ярдәмендә сыйныфтагы калган укучыларның белемен тикшерүдә булышалар. Бүген татар телебезне төрле яклап кысарга тырышкан чорда, сәләтле балалар белән эшләгәндә китапка мәхәббәт тәрбияләүгә зур әһәмият бирергә тырышам. Сер түгел,соңгы елларда укучыларыбыз көннән-көн азрак укый. Ә әдәби китапларны яратып, чын күңелдән бирелеп укыган баланың белеме тирәнрәк, күңеле байрак була. Аның кешеләргә игътибары арта, кеше үзе өчен өлге,үрнәк итеп алырлык образлар белән ешрак очраша, шуларга охшарга тырышып яши. (15 слайд)

Язучы Ф. Әмирхан болай дигән:” Үз милләтеңне кирәгенчә сөяр өчен аның рухын аңларга, аның халәте руханиясендәге бик нечкә музыка тамырларын тыңлый белергә кирәктер. Шул вакытта гына кабык астына яшеренгән рухи көчне яратырга мөмкин буладыр. Бер халыкның рухын аңлау фәкать аның әдәбияты аркылы гына мөмкиндер**”** (16 слайд)

Сәләтле балалар тәрбияләүдә киң кулланыла торган нәтиҗәле чара- класстан тыш эшләр. Менә шул вакытта бала тулысынча ачыла. . Бу чараларда укучы үзен иркенрәк тотарга,укытучы белән якыннанрак аралашырга, үз фикерен курыкмыйча әйтергә өйрәнә. Безнең мәктәптә, туган телгә, татар халкының милли бәйрәмнәренә.гореф-гадәтләренә багышланган бәйрәмнәр оештырыла. Мәсәлән, мәктәптә үткәрелгән “Татар кызы” бәйрәмнәре бик күркәм традициягә әйләнде. Мин класстан тыш чараларга укучыларны әзерләгәндә халык педагогикасы нигезенә таянып эш итәм , чөнки ул зур акыллылык, әхлаклылык чишмәсе. (20,21,22,23,24,25. 26, 27 слайд).

Укучыларым район , шәһәр күләмендә үткәрелгән чараларда актив катнашалар.Район күләмендә үткәрелгән “Казан –йөрәгем шәһәре”дип аталган экскурсоводлар бәйгесендә укучыларым өч ел рәттән алдынгы урыннарны яулыйлар. 2010-2011нче уку елында укучым Гыйззәтов Радик шәһәр конкурсында 1 урынга лаек булды,ә КамалиевАлмаз диплом белән бүләкләнде. 2011-1012нче уку елында-К.Д. Ушинский исемендәге 5 шәһәр фәнни- эзләнү конференциясендә – ике укучым 2 урыннарны ,И.Хәлфин исемендәге 2нче региональ фәнни-эзләнү конференциясендә 1-2урыннарны алдылар. .Шәһәр күләмендә үткәрелгән “Яшь эзләнүче” конкурсында 5сыйныф укучысы Дәүләтшина Гөлназ “Татар халкының милли бәйрәмнәре” дигән эше белән сертификатка лаек булды. “Тукай-безнең күңелләрдә” дип аталган район шигырь бәйгесендә 7сыйныф укучысы Заббарова Айсылу Тукай шигырьләрен сәнгатьле сөйләү буенча 2-3 урыннарны алды. (28,29, 30 слайд)

Олимпиадаларда катнашу һәм аларның нәтиҗәләре- сәләтле балалар белән эшләүнең төп күрсәткечләреннән берседер. Татар теле һәм әдәбиятыннан 10сыйныфлар арасында укучым Мордаханова Э. менә 2 ел рәттән призлы-2 урынны ала. Быел 9сыйныфлар арасында Камалиев Алмаз 4урынга лаек булды. Татар әдәбияты буенча да 10сыйныфлар арасында Морханова Эльвира, Вәлитова Гөлназ призлы урыннар-2,3,урыннарны бүлештеләр.

Бары тик сәләтле бала белән эшләгәндә генә ,укытучы үзе дә күп нәрсәгә өйрәнә,белемен тирәнәйтә. Әгәр дә без телебезнең югалмавын, җәмгыятьнең алга таба үсүен теләсәк, һәр укучының,һәр шәхеснең үсешен тәэмин итәргә тиешбез.

(31 слайд) Милләтебезнең горурлыгы булган Г. Тукай “Үз-үземә” шигырендә:

Татар бәхете өчен мин җан атармын;

Татар бит мин,үзем дә чын татармын”-дип белдерә һәм милләтнең киләчәге булган яшь буынга зур өметләр баглый.

..Саф әле күңелең синең,һичбер бозык уй кермәгән.

Пакъ телең дә һич яраусыз сүзләр әйтеп күрмәгән.

Пакъ җаның һәм пакъ тәнең-барлык вөҗүдең пакъ синең!

Син фәрештә валчыгысың,йөзләрең ап-ак синең!

Дөньяга килгәндә бала әнә шундый саф була. Ә инде соңгы тәрбияне, акылын-фигылен, зиһенен үстерүне әти-әниләр һәм укытучылар башкара. Моның өчен безнең әдәбиятыбызда,телебездә байлык бихисап.